DA Den Europæiske Unions Tidende C 329/1

Erklæringer vedrørende Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget (1)

2012/C 329/01

Rådets erklæring om artikel 34 og 40 med henvisning til Domstolens sag C-77/11

»Rådet minder om, at den tekst, der er opnået enighed om til finansforordningen, gælder med forbehold af de spørgsmål, der er rejst i sag C-77/11 vedrørende vedtagelse og offentliggørelse af budgetter, og at den tekst, der er opnået enighed om, revideres, hvis det viser sig nødvendigt at tilpasse den til Domstolens dom i nævnte sag.«

Kommissionens erklæring om artikel 59, stk. 5 og 6

»Kommissionen bekræfter, at

— årlig fremsendelse af oplysninger til Kommissionen som fastsat i artikel 59, stk. 5, blandt andet giver et overblik over regnskaberne for de udgifter, der har været i den pågældende referenceperiode, som fastsat i de sektorspecifikke regler

— denne fremsendelse af oplysninger adskiller sig fra proceduren med at gennemgå og godkende regnskaberne som fastsat i artikel 59, stk. 6.

Finansforordningen berører ikke metoderne til at gennemgå og godkende regnskaberne eller metoderne til regnskabsafslutning, som skal fastsættes i de sektorspecifikke regler.«

Kommissionens erklæring om fristen for medlemsstaternes fremsendelse af de krævede oplysninger i artikel 59, stk. 5

»Fremsendelse af årsoplysningerne efter den 15. februar medfører en tilsvarende udskydelse af fristen for underskrivelse af årsberetningerne i de generaldirektorater, der gennemfører Unionens midler under delt forvaltning, og for videresendelse heraf til Revisionsretten i forbindelse med dennes årsberetning. Dette kan følgelig være til fare for den rettidige fremsendelse af sammendraget af årsberetningerne til Europa-Parlamentet og Rådet senest den 15. juni, som fastsat i artikel 66, stk. 9, og for Revisionsrettens bemærkninger i henhold til artikel 162, stk. 1.«

Kommissionens erklæring om artikel 59, stk. 5, sidste afsnit

»Kommissionen minder om, at den, som fastsat i finansforordningens artikel 59, stk. 1, skal respektere princippet om ikke-forskelsbehandling i forbindelse med varetagelsen af sit ansvar for gennemførelse af budgettet under delt forvaltning. Derfor har fraværet af en frivillig erklæring fra en medlemsstat undertegnet på det relevante nationale eller regionale niveau ingen indvirkning på Kommissionens gennemgang og vurdering af den i artikel 59, stk. 5, fastsatte dokumentation.«

Kommissionens erklæring om anvendelse af artikel 77, stk. 3, på strukturfonde

»Når en medlemsstat på sin egen konto opdager og korrigerer uregelmæssigheder, kan den genanvende det bidrag fra fondene, der annulleres inden for det berørte operationelle program, undtagen ved en transaktion, der var genstand for korrektionen, eller, når en finansiel korrektion foretages i forbindelse med en systemisk uregelmæssighed, ved enhver transaktion, der er berørt af den systemiske fejl.«

Kommissionens erklæring om finansielle korrektioner gennem Kommissionens ekstrapolering med henvisning til artikel 77, stk. 4

»Når det er muligt, beregnes de finansielle korrektioner på grundlag af de beløb, der er anvendt uretmæssigt. Kommissionen bekræfter, at den kun vil anvende ekstrapolerede korrektioner eller korrektioner på grundlag af en fast sats, når det ikke er muligt ved en rimelig indsats præcist at kvantificere de uretmæssigt anvendte beløb.«

Kommissionens erklæring om reduktion eller inddrivelse af tilskud i tilfælde af systemiske eller gentagne fejl eller uregelmæssigheder hos en tilskudsmodtager - ekstrapolering med henvisning til artikel 135, stk. 6

»Kommissionen bekræfter, at beregning ved hjælp af ekstrapolering af de beløb, der skal reduceres eller inddrives i tilfælde af en tilskudsmodtagers dokumenterede systemiske eller gentagne fejl eller uregelmæssigheder skal betragtes som en nødløsning. Hvis det overhovedet er muligt, beregnes de beløb, der skal reduceres eller inddrives, på grundlag af de reviderede årsregnskaber, som tilskudsmodtageren har fremsendt. Ekstrapolering af reduktions- eller inddrivelsessatsen anvendes udelukkende, når det ikke er muligt eller vil kunne skabe betydelige administrative vanskeligheder for tilskudsmodtageren at foretage en præcis kvantificering af de ikke-støtteberettigede omkostninger. Desuden bekræfter Kommissionen, at enhver underbygget alternativ metode eller sats, som tilskudsmodtageren måtte foreslå, vil blive behørigt gennemgået af Kommissionen, inden der træffes beslutning om reduktion eller inddrivelse.«

Kommissionens erklæring om støtteberettigelse for moms, der ikke godtgøres, med henvisning til artikel 126, stk. 3, litra c)

»Kommissionen bekræfter, at bestemmelserne i afsnit VI - herunder artikel 126, stk. 3, litra c) om støtteberettigelse for moms, der ikke godtgøres - som det fremgår af artikel 121, stk. 2, litra e), ikke finder anvendelse på udgifter, der gennemføres under delt forvaltning som omhandlet i artikel 58, stk. 1, litra b) og artikel 59.«

Kommissionens erklæring om komitologi for EU-trustfonde med henvisning til artikel 187, stk. 8

»Kommissionen bekræfter, at

— oprettelse af EU-trustfonde skal begrundes behørigt med merværdi af Unionens indsats og additionalitet

— udkast til afgørelse om oprettelse, forlængelse eller afvikling af en EU-trustfond forelægges efter undersøgelsesproceduren i henhold til bestemmelserne i de relevante basisretsakter.«

Kommissionens erklæring om lån med henvisning til artikel 203, stk. 8

»Kommissionen understreger, at anvendelse af lån til erhvervelse af ejendomme ikke er i modstrid med princippet om balance ifølge artikel 17 i finansforordningen. Lån af midler udgør en ikke-budgetmæssig transaktion. Lånebeløbet opføres ikke i budgettet som en indtægt, og hele ejendommens pris opføres ikke som en udgift. Det er kun de årlige afdrag, der skal betales til banken, der opføres som en udgift, hvilket modsvares af det årlige administrationsbudget (indtægt). Fra et regnskabsmæssigt synspunkt finansierer lånet ikke budgetudgifterne, men erhvervelsen af et aktiv. Lånet (gæld) kompenseres gennem ejendommens værdi (aktiv). Derfor skaber lån til erhvervelse af ejendomme ikke underskud.«

Erklæring fra Europa-Parlamentet

»Beløbet på 85,9 mio. EUR, som Belgien har tilbagebetalt til Europa-Parlamentet i begyndelsen af 2010, og som er øremærket til byggeprojekter, skal anses for eksterne formålsbestemte indtægter i henhold til finansforordningens artikel 18.«

(1) EUT L 298 af 26.10.2012, s. 1.